text: Børsting: Respekt for slagteriarbejdernes nej
  17 september 2013 kl. 12.34
  Hos fagbevægelsens hovedforbund LO udtrykkes der respekt, men bekymring, for resultatet af slagteriarbejdernes afstemning.
  - Jeg har stor respekt for slagterimedarbejdernes beslutning. De ønsker ikke den løsning, som den tillidsrepræsentanterne og Danish Crown har forhandlet sig frem til. Det respekterer jeg, siger LO-formand Harald Børsting til Avisen.dk.
  Dermed kan der komme fyringer og slagterilukninger i slagterivirksomheden i de kommende år. 
  Ledelsen i Danish Crown har nemlig tidligere varslet, at 1000 arbejdspladser er i fare, hvis ikke der skete noget drastisk.
  Derfor har de lokale tillidsmænd arbejdet for et 'ja' blandt medarbejderne. Et ja, som de ikke fik i dag.
  - Jeg håber, at man nu på anden vis finder løsninger på de udfordringer, som stadig består for Danish Crown og slagteriarbejderne, så det lykkes at sikre arbejdspladser i slagteribranchen, siger Harald Børsting
  